[pic] | EUROPA-KOMMISSIONEN |

Bruxelles, den 2.2.2011

KOM(2011) 46 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om udgifter under EGFL Alarmsystemet Nr. 11-12/2010

INDHOLDSFORTEGNELSE

1. Indledning 3

2. Formålsbestemte indtægter til EGFL 3

3. Indtægter fra de midlertidige omstruktureringsafgifter (sukker) 4

4. Bemærkninger om den foreløbige gennemførelse af EGFL-budgettet for 2010 4

5. Forbrug af formålsbestemte indtægter til EGFL 7

6. Forbrug af indtægter fra de midlertidige omstruktureringsafgifter (sukker) 7

7. Gennemførelse af Sukkeromstruktureringsfonden 7

8. Konklusioner 8

BILAG | FORELØBIGT FORBRUG AF EGFL-BEVILLINGER PR. 15.10.2010 |

INDLEDNING

Den foreløbige gennemførelse af 2010-budgettet, der løber fra den 16. oktober 2009 til den 15. oktober 2010, fremgår af vedlagte bilag og forventes at beløbe sig til 44 062,1 mio. EUR. Dette beløb indeholder de beløb, som medlemsstaterne har tilbagebetalt som følge af korrektioner af afslutningen af EGFL-regnskaberne og suspensioner og nedsættelser af deres månedlige betalinger i løbet af regnskabsåret. Det omfatter endvidere et udgiftsskøn på ca. 53,6 mio. EUR over de direkte betalinger, som Kommissionen kan foretage indtil den 31. december 2010.

Den tabel over den foreløbige gennemførelse, som medlemsstaternes delegerede fik forelagt i Komitéen for Landbrugsfondene i november 2010, tog hensyn til de nedsættelser af EGFL's bevillinger, der var blevet foreslået i forslaget til ændringsbudget nr. 10/2010. Imidlertid fremlagde Kommissionen den 29. november 2010 ændringsskrivelse nr. 1 til forslaget til ændringsbudget nr. 10/2010, hvorved den annullerede førnævnte bevillingsnedsættelse. Derfor er nærværende rapport baseret på en tilpasset tabel over den foreløbige gennemførelse, som ikke medtager den oprindeligt foreslåede bevillingsnedsættelse.

FORMÅLSBESTEMTE INDTÆGTER TIL EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogle af disse indtægter ikke anvendes, vil de automatisk blive overført til det følgende regnskabsår.[1]

Som allerede nævnt i tidligere rapporter om alarmsystemet har Kommissionen anslået de disponible formålsbestemte indtægter i 2010 til 922 mio. EUR. Det drejer sig om følgende:

- De formålsbestemte indtægter, der forventedes genereret i løbet af regnskabsåret 2010, blev anslået til 789 mio. EUR. Der forventedes 600 mio. EUR fra korrektioner i forbindelse med efterprøvende regnskabsafslutning og 91 mio. EUR fra uregelmæssigheder. Indtægterne fra mælkeafgiften blev anslået til at udgøre 98 mio. EUR.

- De formålsbestemte indtægter, der forventedes at kunne fremføres fra regnskabsår 2009 til 2010, blev anslået til 133 mio. EUR.

Kommissionen afsatte disse indtægter på 922 mio. EUR til to ordninger. Det drejer sig om følgende:

- 222 mio. EUR blev afsat til driftsfondene for producentorganisationer i sektoren for frugt og grøntsager, og

- 700 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 547 mio. EUR og 28 480 mio. EUR i overensstemmelse med Kommissionens ændringsskrivelse. Summen af de vedtagne bevillinger og de ovennævnte formålsbestemte indtægter svarer til et samlet skøn over bevillingsbehov på 769 mio. EUR til driftsfondene for producentorganisationer i sektoren for frugt og grøntsager og 29 180 mio. EUR til enkeltbetalingsordningen.

I vedlagte tabel, som viser den foreløbige gennemførelse af 2010-budgettet pr. 15.10.2010, indgår de vedtagne bevillinger til ovennævnte to ordninger i de oprindelige budgetbevillinger til sektoren for frugt og grøntsager og sektoren for afkoblet direkte støtte, som beløber sig til henholdsvis 720,1 mio. EUR og 33 272 mio. EUR uden hensyntagen til ovennævnte formålsbestemte indtægter. Sammen med de formålsbestemte indtægter til disse sektorer beløber de vedtagne bevillinger på 2010-budgettet sig til i alt 942,1 mio. EUR med hensyn til frugt og grøntsager og 33 972 mio. EUR med hensyn til afkoblet direkte støtte.

INDTÆGTER FRA DE MIDLERTIDIGE OMSTRUKTURERINGSAFGIFTER (SUKKER)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra sukkeromstruktureringsfonden. Som allerede nævnt i tidligere rapporter om alarmsystemet, var skønnet over disse indtægter i 2010 på 606,8 mio. EUR, medens et beløb på 717,9 mio. EUR forventes at kunne overføres fra regnskabsår 2009 til 2010.

BEMÆRKNINGER OM DEN FORELØBIGE GENNEMFØRELSE AF EGFL-BUDGETTET FOR 2010

I det følgende gives en kort beskrivelse af den foreløbige gennemførelse af budgettet for 2010 for visse sektorer:

Markedsforanstaltninger

Udnyttelsen af bevillingerne til interventioner på landbrugsmarkederne lå 411,5 mio. EUR under budgetbevillingerne. Det største underforbrug vedrørte restitutioner for varer uden for bilag I samt mælk og mejeriprodukter, medens der var et overforbrug af bevillingerne til kornsektoren.

Korn (+ 20,0 mio. EUR)

Det større bevillingsforbrug skyldes primært, at der indgik større kornmængder på de offentlige lagre, hvilket medførte større finansieringsudgifter og tekniske udgifter for medlemsstaterne.

Restitutioner for produkter, der ikke er opført i bilag I (– 62,7 mio. EUR)

Det lavere forbrug af budgetbevillinger skyldes hovedsagelig medlemsstaternes færre udgifter til betaling af eksportrestitutioner for mejeriprodukter, der er indarbejdet i de eksporterede forarbejdede landbrugsprodukter. Dette skyldes det forhold, at situationen på markedet for mejeriprodukter er blevet meget forbedret i forhold til den, der gjorde sig gældende, dengang ændringsskrivelsen for regnskabsåret 2010 blev udarbejdet, og det medførte, at Kommissionen indstillede betalingen af eksportrestitutioner for mejeriprodukter i november 2009.

Fødevareprogrammer (– 34,6 mio. EUR)

Dette underforbrug skyldes, at visse medlemsstater ikke fuldt ud har gennemført deres godkendte 2010-plan således som fastsat i Kommissionens forordning (EF) nr. 1111/2009, medens nogle medlemsstater endnu ikke har anmeldt alle administrations-, overførsels- og transportomkostninger vedrørende førnævnte 2010-plan.

Frugt og grøntsager (+ 116,6 mio. EUR i forhold til de vedtagne bevillinger)

Den vigtigste årsag til dette tilsyneladende overforbrug er, at udgifterne til denne sektor beløb sig til 836,7 mio. EUR, mens de afsatte bevillinger til denne sektor beløb sig til 720,1 mio. EUR. Den del af denne samlede foreløbige gennemførelse, der oversteg de til denne sektor vedtagne bevillinger med 116,6 mio. EUR, blev finansieret med de formålsbestemte indtægter til denne sektor, der beløb sig til 222 mio. EUR, hvilket førte til et underforbrug af sektorens disponible bevillinger på 105,4 mio. EUR.

Dette gennemførelsesmønster skyldes det kombinerede gennemførelsesmønster for følgende ordninger, der finansieres af denne sektors bevillinger. Medlemsstaterne afholdt færre udgifter til både forskuddene for 2010-planer vedrørende producentsammenslutningernes driftsfonde og skolefrugtordningen. På den anden side afholdt medlemsstaterne langt større udgifter til støtte til den foreløbige anerkendelse, fordi et langt større antal producentsammenslutninger ansøgte om denne støtte i forhold til det forventede antal på 2010-budgettet.

Produkter fra vinsektoren (– 29 mio. EUR)

Dette lille underforbrug skyldes, at nogle medlemsstater har afholdt færre udgifter end de oprindeligt afsatte bevillinger på budgettet, både for de nationale støtteprogrammer og rydningsordningen.

Mælk og mejeriprodukter (– 414 mio. EUR)

Situationen på markedet for mejeriprodukter er blevet meget forbedret i forhold til den, der gjorde sig gældende, da ændringsskrivelsen for regnskabsåret 2010 blev udarbejdet. Kommissionen har som følge heraf kunnet indstille betalingen af eksportrestitutioner for mejeriprodukter. Endvidere er markedspriserne i EU steget betydeligt, og det har stoppet leveringen af skummetmælkspulver og smør til offentlige lagre, hvor lagermængderne af begge produkter har stabiliseret sig. Disse faktorer førte til lavere udgifter i sektoren sammenholdt med de endelige bevillinger på budgettet.

Direkte støtte

Udnyttelsen af bevillingerne til direkte støtte oversteg de oprindelige budgetbevillinger med 403 mio. EUR. Ved vurderingen af denne udnyttelse skal der tages hensyn til de formålsbestemte indtægter til enkeltbetalingsordningen, der beløber sig til 700 mio. EUR.

Afkoblet direkte støtte (+ 553 mio. EUR i forhold til de vedtagne bevillinger)

De samlede bevillinger til denne sektor beløber sig til 33 972 mio. EUR, inkl. de formålsbestemte indtægter på 700 mio. EUR (NB: se nærmere enkeltheder ovenfor i punkt 2). Under denne artikel finansieres hovedsagelig enkeltbetalingsordningen og den generelle arealbetalingsordning.

Hvad angår enkeltbetalingsordningen beløb de afholdte udgifter sig til 29 070,9 mio. EUR, og det var mindre end de 29 180 mio. EUR, der var anslået i 2010-budgettet, da en række medlemsstater ikke gjorde fuld brug af deres finansieringsramme for enkeltbetalingsordningen. Imidlertid er deres udnyttelsessats igen steget i forhold til sidste år, hvilket tyder på, at administrationen af finansieringsrammerne for enkeltbetalingsordningen er blevet forbedret i de fleste medlemsstater.

Hvad angår endvidere den generelle arealbetalingsordning, har nogle af de berørte medlemsstater ikke udbetalt hele det beløb, der svarer til deres budgetlofter, hvilket har ført til et underforbrug af 2010-budgettets bevillinger på 35,9 mio. EUR. Dette underforbrug skyldes, at det samlede støtteberettigede areal, som landbrugerne har anmeldt i nogle medlemsstater, er mindre end det i lovgivningen fastsatte areal, som anvendes til beregning af den maksimale støttesats pr. hektar.

Da bevillingerne til enkeltbetalingsordningen delvis finansieres gennem formålsbestemte indtægter (NB: se nærmere enkeltheder ovenfor i punkt 2), er overforbruget under denne artikel mere tilsyneladende end reelt, og det vil ændre sig, når der tages hensyn til de formålsbestemte indtægter, som ikke indgår i de samlede budgetbevillinger, men dog faktisk anvendes til at finansiere en del af udgifterne under enkeltbetalingsordningen.

Anden direkte støtte (– 147,7 mio. EUR)

Underforbrugsmønstret skyldes hovedsagelig, at medlemsstaterne har afholdt færre udgifter, fordi støtteansøgningerne under visse ordninger, såsom dyrepræmier og arealstøtte for bomuld, vedrørte færre antal dyr og mindre områder end oprindelig planlagt i 2010-budgettet.

Revision af landbrugsudgifter

Afslutning af foregående års regnskaber (+ 255,8 mio. EUR)

Det nuværende gennemførelsesniveau skyldes de korrektioner, som Kommissionen vedtog efter proceduren for afslutning af EGFL's regnskaber, og de korrektioner, der blev pålagt medlemsstaterne, fordi de ikke har overholdt de betalingsfrister, der er fastsat for forskellige EGFL-ordninger. Disse korrektioner beløb sig til 54,2 mio. EUR i alt. Dette beløb, sammenholdt med det beløb på 310 mio. EUR, som budgetmyndigheden opstillede i 2010-budgettet, medfører manglende budgetbevillinger på 255,8 mio. EUR, som Kommissionen skal bruge til at afslutte regnskaberne for 2010.

FORBRUG AF FORMÅLSBESTEMTE INDTÆGTER TIL EGFL

De samlede formålsbestemte indtægter, der var til rådighed i 2010, beløb sig til 1 152,1 mio. EUR sammenholdt med det oprindeligt anslåede beløb på 922 mio. EUR, dvs. 230,1 mio. EUR mere end anslået.

Forskellen skyldes navnlig, at de formålsbestemte indtægter på 141,5 mio. EUR, der blev fremført fra 2009 til 2010, var 8,5 mio. EUR større end det beløb på 133 mio. EUR, som oprindelig blev anslået i budgettet. Det bør nævnes, at de formålsbestemte indtægter, der blev fremført fra 2009 til 2010, er blevet anvendt fuldt ud til at finansiere udgifterne på 2010-budgettet i overensstemmelse med artikel 10 i finansforordningen.

De formålsbestemte indtægter, der blev opkrævet i 2010, beløb sig til 1 010,5 mio. EUR, dvs. de var 221,5 mio. EUR større end det beløb på 789 mio. EUR, der var opført på budgettet. Af dette beløb tegnede korrektioner som følge af den efterprøvende regnskabsafslutning sig for 735,1 mio. EUR, indtægter fra uregelmæssigheder beløb sig til 172,4 mio. EUR, og indtægterne fra mælkeafgiften udgjorde 103 mio. EUR . En del af de nyligt opkrævede formålsbestemte indtægter i 2010 vil ikke blive anvendt og bliver derfor fremført til regnskabsåret 2011, hvor de vil blive anvendt til finansiering af udgifter afholdt samme år .

FORBRUG AF INDTÆGTER FRA DE MIDLERTIDIGE OMSTRUKTURERINGSAFGIFTER (SUKKER)

De samlede formålsbestemte indtægter, som medlemsstaterne indbetalte i 2010, var på 606,8 mio. EUR. I modsætning til det oprindeligt anslåede beløb på 717,9 mio. EUR beløb de formålsbestemte indtægter, der blev fremført fra 2009 til 2010, sig til 768,3 mio. EUR. De samlede formålsbestemte indtægter, der står til rådighed for EU-budgettet i 2010 i form af midlertidige omstruktureringsafgifter, beløb sig derfor til 1 375,1 mio. EUR.

Efter at der er udbetalt støtte til modtagerne fra Sukkeromstruktureringsfonden (NB: se nærmere enkeltheder nedenfor i punkt 7), tegner de midlertidige omstruktureringsafgifter sig for 1 044,8 mio. EUR, som vil blive fremført til 2011 og anvendt til at finansiere den pågældende støtte i dette år.

GENNEMFØRELSE AF SUKKEROMSTRUKTURERINGSFONDEN

Refusionsbetalingerne til medlemsstaterne for den støtte, de har udbetalt til den omstrukturerede sukkerindustri, for diversificeringsstøtte og støtte til sukkerraffinering, beløb sig til 330,3 mio. EUR i 2010. Støtten blev udbetalt af de ovennævnte formålsbestemte indtægter fra de midlertidige omstruktureringsafgifter (NB: se nærmere enkeltheder ovenfor i punkt 6).

KONKLUSIONER

Den foreløbige gennemførelse af EGFL-budgettet for 2010 medførte udgifter, der var 242,3 mio. EUR større end de oprindeligt vedtagne budgetbevillinger, og som dækkes af de disponible formålsbestemte indtægter på 1 152,1 mio. EUR.

Som følge af de justeringer, der endnu skal foretages ved årets udgang, anslås de disponible formålsbestemte indtægter, der skal fremføres til 2011, til ca. 900 mio. EUR.

BILAG

[pic]

[1] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de i løbet af året genererede formålsbestemte indtægter (finansforordningens artikel 10).